एनिमल प्लैनेट पऽ ऊ भरल पड़ल बाड़े. नेट जियो वाइल्ड के भी ईहे हाल बा. एह तरे समझीं कि चैनलन पऽ सांप अउर नयका जमाना के सपेरा (हरपेटोलॉजिस्ट) भरल बाड़े. ऑस्टिन स्वीवेंस, जेफ कॉरविन, ब्रैडी बार (जे लोग ई सब शुरू कइल) आ दिवंगत स्टीव अर्विन के साथे सांपन से खेले वाला अपना गेरी मार्टिन जानवरन से जुड़ल चैनलन पऽ प्राइम टाइम पऽ नजर आ रहल बाड़े. ई लोग कार्यक्रम के बहुत दिलचस्प बना देवेलन. अतना तऽ हम दावा से कह सकत बानी. कूकुर-बिलारिन के चाहे वाला लोग अउर ईहां तक कि बानर आ सफेद चूहन के पसंद करे वालन के भी सांप के नाम सुनते झुरझुरी आ जाला.
सांप के नाम लेते डर अउर आदर दूनो बराबर हो के सोझा आवेला. उनकर सिन्नेदार खाल, दू भाग में बंटल जीभ, एकटक खुलल रहे वाली आंखि अउर उनकर फन में जहर बहत होखे के आशंका कुछ लोगन खातिर सांप के देवता बना देवेले तऽ कुछ लोगल के मन में डर पैदा कऽ देले, मानी ऊ कवनो राक्षस के देख लिहले होखे.
एहीसे हम समझ सकत बानी कि जब हम अपना जइसन आदमी के रियलिटी टीवी पऽ देखत बानी कि ऊ कोबरा के ऊंच उठल फन के चूम रहल बा तऽ पूरा शरीर में सिहरन दौड़ पड़त बा. ई लोग मंबा के दुम पकड़ के उठा लेत बा. ताइपान के गर्दन पकड़ लेत बा अउर रैटलर से तऽ अइसे खेलत बा मानी बचवन के खिलौना होखे. एह में सें कवनो भी सांप के तनिके वार से एह विशेषज्ञन के बेहद पीड़ादायक अंत हो सकत बा. विषरोधक, स्वस्थ होखे के प्रक्रिया के कवनो गारंटी नइखे आ एह में बहुते दरदो होखेला. एही से टीवी के नीमन प्रोग्राम खातिर ई लोग बहुत कुछ दांव पऽ लगवले बा. का रउआ ई सब घर पऽ करे के चाहीं? बिल्कुल करे के चाहीं. अगर रउओ हमरा जइसन किस्मत वाला हईं तऽ जरूर करे के चाहीं. रउआ सांप से मुलाकात के बादो बच भी जाइब अउर रउआ बाद में इहो समझ में आई कि रउआ असल में केतना बड़हन जोखिम उठवले बानी. अगर रउआ अतना खुशकिस्मत नइखी तऽ रउआ मौका मिली कि रउआ अपना शरीर के ओह अंग के नीला पड़त अउर फेर करीब सड़त देख सकीं जहवां सांप डसले होखे. ई अतना कष्टप्रद होई कि एकरा से पहिले रउआ अतना दरद कबो महसूसे ना कइले होखब. बस अतना सोचत रह जाइब कि रउआ शरीर के कवन अंग पहिले काम करल बंद कऽ रहल बा. जहर कइसनो होखे बाकिर अतना तय बा कि ई खामोश मौत ना होई. अतना तऽ हम दावा कऽ सकता बानी. अब हम रउआ के आपन ऊ कहानी सुनावे जा रहल बानी जवन टुकड़ा-टुकड़ा में पहिलहूं बयान कऽ चुकल बाड़ी. एह बेर हम ई कहानी रउआ के पूरा सुनाइब.
कुछ बसंत पहिले के बात हऽ, हम दिल्ली के कुतुब इंस्टीट्यूशनल एरिया में संजय वन के पास आपन ऑफिस के बाहर टहलत रहीं कि हम देखनी कि गार्ड दूगो गमला के लगे भीड़ लगवले बा. हम उनका कंधा के ऊपर से झांक के देखनी. ऊ लोग डंडा लेके एगो सांप के लगे जुटल रहे. ऊ सांप दू फुट से जादा लमहर रहे, गहिर कत्थई रंग के अउर ओह पऽ चकत्ता जइसन पड़ल रहे. केहू ओकरा के डंडा से मारल चाहत रहे तऽ केहू के कहनाम रहे कि या तऽ ओकरा के ओइसहीं चल जाए दी चाहें फेर ऑफिस के बाहर ले जा के छोड़ दीहीं.
एगो भलमानुस कहलन कि ऊ ऑफिस के आसपास अक्सर अइसन सांप देखेलन. ई सुन के हम कुछ सोच में पड़ गइली. अगर ई सांप आमतौर पऽ ईहां देखाई देला तऽ ई जानल जरूरी बा कि ऊ जहरीला हऽ कि ना. अउर अगर अइसन कवनो सांप अचानक सोझा आ जाव तऽ का करे के चाहीं. एही से हम राय दीहली कि ऊ सांप के बिना चोट पहुंचवले कवनो चीज में बंद कऽ दी ताकि हम चिडिय़ाघर वाला से ओकर पहचान करा सकीं अउर ई पता लगा सकी कि अगर अइसन सांप सोझा आ जाव तऽ का करे के चाहीं. तब मोबाइल से फोटो खींच के एक-दोसरा के भेजे के चलन जादा ना रहे एहीसे हमरा लगे एकरा अलावा कवनो चारा ना रहे कि हम खुद ओह सांप के ओह विशेषज्ञन के पास ले जार्इं.
प्लास्टिक के एगो बोतल ले आवल गइल आ सुबेरे-सुबेरे के ठंढ़ में उनीदल सांप के ओह में डालल गइल. एगो गार्ड के लागल कि बंद बोतल में सांप के दम घुट जाई चाहे ऊ घबरा जाई एहीसे बोतल के ढक्कन में कुछ छेद कऽ दीहल गइल. बाकिर ऊ छेद कुछ बड़हन लागल तऽ ओकरा में कुछ पातर-पातर टहनी तूड़-तूड़ के ओकरा में ठूंस दीहल गइल. एह बोतल के कार के दरवाजा अउर सीट के बीचे रख के हम चिडिय़ाघर के तरफ चल दिहली. एगो स्पीड ब्रेकर गुजरल कि बोतल टेढ़ हो गइल अउर एगो छेद में से रेंग के सांप बाहर आवे लागल. अगर सांप बोतल से बाहर आ जाई तऽ कार के सीट वगैरह के परतन में ओकरा के ढूंढल मुश्किल हो जाई, एहीसे हम कार फौरन सड़क के किनारे रोक दिहली. कवनो तरे सांप के बोतल में वापस कऽके हम आगे बढ़ली बाकिर ओकरा ओर धेयान दिहले बिना कार चलावत रहल बहुते मुश्किल रहे.
कवनो तरे हम चिडिय़ाघर तक पहुंच गइनी जहां हम गेट पऽ खड़ा लोगन के स्थिति के समझावे के कोशिश कइनी. बोतल में सांप देख के (ऊ पातर टहनी बोतल के अंदर गिर चुकल रहे अउर सांप बाहर निकले खातिर बेताब रहे) ऊ हमरा के 'रेप्टाइल हाउसÓ के ओर जाए दिहले. हाथ में बोतल लेके जब हम अंदर पहुंचनी तऽ उहां मौजूद एगो आदमी ओकरा के देख के चिल्लाइल 'करइतÓ. सांप के एह प्रजाति के नाम सुनते हमरा रुडयर्ड किपलिंग के कहानी ईयाद आ गइल जवना में जहरीला कोबरा के जिकिर रहे. सांच कहीं तऽ करइत अउर कोबरा के जहर एके जइसन होखेला. अब चूंकि हमरा के मालूम चल गइल रहे कि हम केतना बड़हन जोखिम उठा रहल बानी, एहीसे हमार हाथ कांपे लागल. ऊ मनई बोलल, 'अतना ठंढा मौसम में ई सांप बाहर ना निकलस. ई कुछ जल्दी बाहर आ गइल बा आ एहीसे रउआ अबहिन ले जिंदा बानी. ई सांप केहू के डस ले तऽ एह जहर से आधा घंटा के भीतर सांस लीहल दूभर हो जाला. एह सांप के हम इहां नइखीं रख सकत.Ó ओह विशेषज्ञ के बात सुन के हमरा अहसास भइल कि हम ओह सांप के एगो बोतल में ओहिजा तक ले जा के केतना बड़हन जोखिम उठवले रहीं.
bho_Deva bho_Deva bho_Deva bho_Deva bho_Deva bho_Deva bho_Deva